## Susana Camarero destaca que la difusió del telèfon d’atenció a la infància és primordial per a sensibilitzar sobre la protecció que necessiten molts xiquets, xiquetes i adolescents en situació de risc

*** La vicepresidenta segona i consellera de Serveis Socials ha participat en la presentació de l’informe de les línies telefòniques de la Fundació d’Ajuda a Xiquets, Xiquetes i Adolescents en Risc, ANAR
* El Telèfon/Xat ANAR va ajudar 2.855 xiquets, xiquetes i adolescents a la Comunitat Valenciana en 2023**

La vicepresidenta segona i consellera de Serveis Socials, Igualtat i Habitatge, Susana Camarero, ha destacat que difondre i promoure les línies telefòniques de la Fundació d’Ajuda a Xiquets, Xiquetes i Adolescents en Risc, ANAR, és “fonamental i primordial” en la labor de sensibilització impulsada des de Serveis Socials per a “sensibilitzar sobre la protecció que necessiten molts xiquets, xiquetes i adolescents en situació de risc i vulnerabilitat”.

Així ho ha traslladat la vicepresidenta durant la presentació de l’Informe anual Comunitat Valenciana 2023 de les línies telefòniques de la Fundació d’Ajuda a Xiquets, Xiquetes i Adolescents en Risc, ANAR, en la qual ha estat acompanyada per la directora de les Línies d’Ajuda ANAR, Diana Díaz. També han assistit a l’acte el secretari autonòmic de Família i Serveis Socials, Nacho Grande, així com la directora general d’Infància, Família, Adolescència i Repte Demogràfic, Elena Albalat, i el comissionat per a la Lluita contra la Violència sobre la Dona, Felipe del Baño.

En la seua intervenció, Camarero ha subratllat que les dades de l’informe presentat mostren “una problemàtica que ens preocupa i ens ocupa, com ho és la violència contra la infància i la salut mental de la infància i l’adolescència”. I per a combatre este aspecte, ha remarcat la importància que té difondre les línies d’ajuda, perquè “són recurs essencial per a la prevenció i detecció precoç de situacions de violència”.

La vicepresidenta segona, a més, ha posat en relleu la labor d’ANAR “com a entitat de prestigi i pionera a abordar des d’una òptica multidisciplinària i heterogènia una qüestió tan sensible com és la protecció i atenció de la infància”. Així, ha reconegut la “professionalitat i vàlua” de l’entitat, que exercix una funció primordial d’ajuda, orientació i acompanyament.

També ha destacat que les línies d’atenció telefònica d’ANAR complementen les accions posades en marxa per Serveis Socials per a previndre i actuar enfront de la violència i les situacions que deriven en problemes de salut mental de xiquets i joves.

Entre estes accions, Camarero ha assenyalat les que s’impulsen a través del servici d’atenció a xiquets, xiquetes i adolescents víctimes de violència sexual, orientat al diagnòstic, l’atenció psicològica i l’assistència multidisciplinària a menors víctimes de qualsevol classe de violència sexual.

“En molts d’estos casos, el paper del telèfon i xat ANAR és essencial per a la detecció i posterior derivació a estos servicis”, ha explicat.

Per la seua banda, la directora de Línies d’Ajuda ANAR, Diana Díaz, ha destacat que “és crucial detectar situacions de risc per a trobar ferramentes i solucions, perquè parlem en molts casos de salvar vides”.

Per això, ha recalcat també la difusió d’estes línies d’ajuda, “perquè el nostre principal objectiu és arribar al màxim nombre possible de menors d’edat que ens puguen necessitar”.

**Resultats de l’informe**

Durant la presentació, s’han exposat els resultats de les consultes rebudes en el servici d’atenció telefònica a la infància i adolescència gestionat per ANAR a la Comunitat Valenciana; les dades de l’ús del telèfon i xat que ANAR oferix per a ajudar a xiquets, xiquetes i adolescents, així com les consultes rebudes en el Telèfon ANAR de la Família i els Centres Escolars.

En 2023, ANAR va ajudar 2.855 xiquets, xiquetes i adolescents en tota la Comunitat Valenciana, per a la qual cosa va ser necessari atendre 19.602 peticions d’ajuda. Els casos atesos representen un 15,11 % del total del país.

Les línies del Telèfon 116111 d’Atenció a la Infància i Adolescència gestionat per Fundació ANAR a la Comunitat Valenciana, el Telèfon ANAR d’Ajuda a Xiquets/etes i Adolescents (900 20 20 10) i el Telèfon ANAR de la Família i els Centres Escolars (600 50 51 52) en van acumular un total de 16.953 procedents de la Comunitat Valenciana.

A escala nacional, 18.893 xiquets, xiquetes i adolescents van ser ajudats per totes les línies d’ajuda ANAR en 2023, després de més de 250.000 peticions d’ajuda. A Espanya, els xiquets, xiquetes i adolescents van consultar un 37,5 % dels casos per temes de violència, xifra que augmenta considerablement a la Comunitat Valenciana, on, en canvi, les consultes sobre salut mental són un 15,6 % més baixes que a escala estatal.

**La violència: el motiu de consulta més freqüent**

En el cas de les persones menors d’edat, la violència ha sigut la principal causa de consulta telefònica, amb un 53,2 %, en què destaca el maltractament físic (15,6 %), seguit del maltractament psicològic, l’assetjament escolar o *ciberbullying*, les agressions sexuals i la violència de gènere.

Quant a les telefonades de xiquets, xiquetes i adolescents sobre salut mental, els problemes psicològics representen un 26,4 % de telefonades, entre els quals prevalen substancialment les ideacions o els intents de suïcidi, amb un 13,9 %, a més de la tristesa / el dol / la depressió, l’ansietat, les autolesions i els trastorns d’alimentació.

En el cas dels adults, les seues telefonades també han estat principalment motivades per situacions de violència, un 64,3 % de les peticions d’ajuda. En este apartat, cal subratllar l’abandó o la negligència com el primer factor, que correspon a un 14,3 % dels casos, encara que hi seguixen de prop el maltractament físic, el maltractament psicològic i les agressions sexuals.

Les persones adultes també han telefonat, en un 16 % dels casos, per temes relacionats amb la salut mental dels menors d’edat, que inclouen problemes psicològics, problemes de conducta, problemes jurídics, problemes al col·legi i assumptes de separació / custòdia / règim de visites.

**Gravetat i urgència: molt altes**

Un altre aspecte que cal destacar és l’elevada gravetat detectada en les telefonades rebudes des de la Comunitat Valenciana en 2023 per les Línies d’Ajuda ANAR.

Un 73,4 % de les telefonades realitzades per xiquets, xiquetes i adolescents i el 75,1 % de les realitzades per persones adultes de l’entorn han plasmat un nivell de gravetat alt. Són xifres que estan en la línia de la mitjana del país (74,4 %).

La urgència de les trucades també va ser alta, tant en el 65,5 % de les realitzades per menors d’edat com en el 66,2 % de les consultes telefòniques dutes a terme per adults. Són dades que estan lleugerament per damunt de la mitjana nacional (64,7 %).

Quant a la duració de les telefonades, més de la mitat va superar els 40 minuts i un 26,8 % (en el cas de menors d’edat) i un 28,1 % (en el dels adults) va sobrepassar l’hora.

Estos elevats paràmetres han conduït al fet que, a la Comunitat Valenciana, quasi set de cada deu telefonades rebudes (68,4 %) hagen requerit orientació psicològica, jurídica i social, les més complexes que Fundació ANAR pot oferir.

Estes orientacions s’han traduït en 8.122 derivacions realitzades a organismes jurídics i socials. Així mateix, els departaments jurídic i social van haver de realitzar 773 intervencions, que es donen en aquells casos en els quals el risc per a la persona menor d’edat és extrem.

**Perfil dels xiquets, xiquetes i adolescents**

En relació amb el perfil dels xiquets, xiquetes i adolescents que van fer consultes a la Comunitat Valenciana l’any passat, el 89,3 % de les telefonades les van fer menors d’edat entre els 12 i els 17 anys, i el grup d’entre 14 i 15 anys va ser el més nombrós (35 %).

L’edat infantil, que comprén dels 0 als 7 anys, representa el 32,2 % de les consultes realitzades per adults. Quant al gènere, en les consultes realitzades per xiquetes, xiquets i adolescents, el 68,5 % van ser dones menors d’edat, i en les consultes realitzades per adults són també superiors les relacionades amb dones, encara que s’igualen més els percentatges, amb un 54,9 % i 45,1 % respectivament.

**Sobre la Fundació ANAR**

La Fundació d’Ajuda a Xiquets/etes i Adolescents en Risc, ANAR, és una entitat sense ànim de lucre fundada en 1970 que es dedica a la promoció i defensa dels drets dels i de les menors d’edat.

El seu treball se centra a escoltar els xiquets i xiquetes i adolescents a través de les línies d’ajuda del Telèfon/Xat ANAR. Estos servicis estan operatius les 24 hores del dia tots els dies de l’any i són confidencials i gratuïts. L’objectiu és ajudar, protegir i fer partícip el menor de la solució als seus problemes.

Fecha: 20/06/2024